《湖上行》
明代·王洪

湖中昨夜春水生，湖头嗷嗷鸿雁鸣。人家远近湖上住，有水可鱼田可耕。

去年种禾湖水北，一家大小多得食。今年种麦曾赛神，一亩占收三两石。

门临官路人往来，无事莫教门早开。牛羊鹅鸭散平野，日暮不收常自回。

大儿已长当门户，小儿十岁能摇橹。妇人终日坐篷窗，补却鱼网缝衣裳。

衣食宁论厚与薄，人生无如生处乐。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。